趙德麟召還詩帖贊
作者：岳珂
朝代：宋

paragraphs: 昔東晉王茂弘諸人，登新亭，望長淮，自謂風景不殊，舉目有山河之異。
至今想之，猶鬰乎其有餘哀。
矧預瑶牒，登玉階，而寄宗國之懷者耶。
王業偏安于海瀕，故都久棄于蒿萊。
主議者方貪天之功，而肆其雄猜。
朝士沉空，不復向來。
率兆乎滔天之讒，而迄乎和議之開。
此有志者所以歎于嗟之麟，而思當道之豺也。
嗚呼，鍾簴百年，邊塵尚霾。
悠悠蒼天，彼何人哉。